المبارزة العالمية اليوما هي شكون غادي يمكن ليه يصنع أنجع لقاح فى العالم، ما بقاتش فى شكون اللي كيتوفر على أقوى جيش جبار، معدات حربية فريدة من نوعها، صوارخ باليستية فتــّـاكة ولا ّ قنابل ذرية مدمرة، لا! ولكن شكون اللي كيتوفــّـر على أسرة إنعاش “هايْ تيك”، على سبيطارات مجهزين على أكمل وجه، إبرات “هايْ كلاصْ”، تلا ّجات كتقدر تتحمـّـل 70 درجة ولا ّ حتى 80 درجة سيلسيوز تحت الصفر، تقنيين، أطقم طبية فى مستوى الحدث أو الجائحة. أو اللي وفــّـر للشعبو هاد الرخاء الطيبي ما مشى حتى رجع ليه الشان أو المرشان، مدحوه الصغار، الأعيان، موازين القوى ما بقاتش منحاصرة فى القوى الإقتصادية، العسكرية ولا ّ فى كثافة السكان، ولكن فى العلم أو المختبرات الحقيقية اللي كتنشر بانتظام بحوث، توصيات، دراسات، أو هاد الشي اللي بغينا للبلاد، السويد مثلا، 10 مليون نسمة، ولكن حتى الخبراء ديالها منـكبين على صناعة اللقاح بغية إنقاذ البشرية، بلغة محلية حيـّـة. روسيا ما كرهاتش تسترجع بريقها عن طريق لقاحها “سبوتـنيك”، أمـّـا الصين تقمــّـصات توني “المُحسن”، لعل وعسى ينسى العالم مناين جات هاد الجائحة أو ما كاين حتى شي داعي من خوف الحكم المطلق، أوروبا لا الولايات المتحدة ما كرهوش يشريوْا جميع اللقاحات للمواطنيهم حتى ما تبقى يلا ّه كمية ضئيلة للباقي فى العالم. قبل گاع ما يبداوْا شركات اللقاح فى صناعتو أو ما يجريوْا عليه تحاليل مخبرية بدات كتبرم الدول الغنية عقود حصرية مع شركات الدوى الغربية، الإتحاد الأوروبي برم 6 عقود خاصة ب 1،3 مليار جرعة، بالنسبة للولايات المتحدة، أوستراليا ولا ّ المملكة المتحدة نفس الشي، غير كندا ضمنات للمواطنيها جرعات فاقت 10 ديال المرات المجموعة السكنية، الفكرة اللي مورى هاد الكم الهائل من اللقاح هو: فى حالة إيلا ما فلحش هاد اللقاح يمكن إعـوّضوه بواحد آخور، حتى المغرب أتخذ هاد الستراتيجة، اللي فى محـلـــّـها، لأنه ما يمكنش لينا نعتامدوا على لقاح واحد. أو هنا فاين كاين المشكل، يمكن خصّ الدول الفقيرة تنتظر سنين حتى يتبرّعوا عليها بعض الدول الغنية باللي شاط عليها، المنظمة العالمية للصحة قامت بمبادرة طيبة، ألا وهي مساعدة الدول المعوزة عن طريق “كوفاكس”. اللقاح الصيني باقي ما ستوفاش لحد الآن جميع الشروط الصارمة اللي معمول بيها فى الدول الغربية باش يترخّـص تمــّـا، بالنسبة لرئيس الدولة “سي دْجين بين” اللقاح بمثابة “طريق الحرير من أجل الصحة”، على شكل المشروع الجيوـ ستراتيجي الصيني: “طريق الحرير”، الصين صرّحات من اللول أنها غادي تساعد الدول الفقيرة أو تقدّم ليهم قروض باش يمكن ليهم يشريوْا اللقاح. الصين كتبرم ديما عقود ثنائية بلا ما تفصح على التفاصيل، كتـمـدّ اليوما يدّ المساعدة لكثير من الدول، من المحتمل أن البلاد فاين كبر أو ترعرع “الفيروس عابر القارات” هي اللي غادي تكسب الشهرة أو تزاد قوى، أمـّـا روسيا ما كـتعلب حتى شي دور كبير فى ميدان الإكتشافات الطبية ولا ّ التلقيح، ليومنا هادا كترفض وزارة الصحة الإسرائلية ترخـيـص اللقاح الروسي، كلينيك خاصة شرات 1،5 مليون جرعة بلا أي سند قانوني، اليوما باغي يتخلــّص صاحب هاد الكلينك من هاد الشحنة، دخل فى مفاوضات مع دولة عربية اللي غادي تتبرّع بيه للبعض الدول “الشقيقة”، أكيد ماشي المملكة المغربية، كاينين الحمد لله حكماء فى البلاد. أمــّـا “الخبراء” المغاربة فى الفيروسات اللي كيطلــّـوا علينا “بين الحين والآخر”، الله يهديهم علينا، باقي ما دركوش أن التواصل فن بقواعدو أو توابلو، بحال فن الإستمالة، إقناع الناس، التودد، العبارات الملائمة، تقديم البراهين، الأدلة، تهدئة النفوس، التصرف النبيل فى العواطف، التحلي بالأمانة أو الصدق، طلاقة اللسان، اللباقة بلا تمتيم ولا ّ تلعثم، تجنب الثرثرة ولا ّ الكلام الفارغ، وسعة المعرفة، القدرة على إثارة مشاعر الناس، الجرأة فى الكلام، الكفاءات متوفــّـرة بغزارة فى المملكة، ولكن مراكز القرار ديال الصحاب أو الحباب، هاكدا كتـميــيــّع الجودة، الجودة ماشي الإتقان حتى فى أدق التفاصيل، ولكن “التطلع إليه”. 
اللقاح وحلبة الملاكمة: الولايات المتحدة، أوروبا، الصين، روسيا